Bumm.sk | Nőttek az átlagkeresetek Szlovákiában
Nőttek az átlagkeresetek Szlovákiában
2014. június 4. szerda - 13:11
Felgyorsult a havi átlagkeresetek növekedése: a tavalyi 1,6 százalékos értékről idén az első negyedévben 4,1 százalékra emelkedett Szlovákiában.
Az első negyedévben így 821 euró volt a havi átlagbér, az elmúlt évhez képest 1 százalékkal nőtt a nettó fizetés. A szlovák statisztikai hivatal szerint ezzel és a fogyasztói árak csökkenésével a reálbérek 4,2 százalékos évközi növekedést értek el.
Legtöbbet a pénzügyi szektorban dolgozók keresnek
A legmagasabb havi átlagbérrel a pénzügyi és a biztosítási szektorban dolgozók rendelkeznek, 1796 eurót keresnek. Őket követik az információs és kommunikációs szektorban dolgozók, nekik 1709 euróra nőtt a havi keresetük. A villamos-és gázenergia ellátásban dolgozók sem panaszkodhatnak a 1358 eurós átlagbérrel.
10 szakmában azonban csökkenő tendenciát mutatott az átlagbérek alakulása. Legkevesebbet a vendéglátóiparban dolgozók vihettek haza, nekik 463 eurós átlagbérük van, egyéb tevékenységeknél 513 euró, ill. a harmadik legkisebb átlagbért, 566 eurót az építőiparban dolgozók kapják.
A tavalyi évhez képest legnagyobb mértékben a pénz-és biztosítási szerktorban dolgozók átlagbére növekedett, 16,7 százalékkal, a bányászatban dolgozóké 13,7 százalékkal, ill. a közigazgatási szolgáltatásokat végzőké 9,9 százalékkal.
Ennek ellenkezőjét érezhették a tudományos, szakmai és műszaki munkát végzők, akiknek 2,1 százalékkal csökkent az átlagbérük. Ugyanígy az építőipari dolgozóké is csökkent, 1,9 százalékkal, és a vízellátásban dolgozók fizetése is 1,2 százalékos csökkenést mutatott.
Legnagyobb növekedést a Pozsonyi kerület érte el
A jogi formákat figyelembe véve, a 20 vagy több alkalmazottal rendelkező nagyvállalatok dolgozói 7,2 százalékos növekedést tapasztalhattak keresetükben, ami így átlagosan 973 euró.
A támogatott szervezeteknél valamivel kisebb, 5,4 százalékos növekedéssel 737 euróra nőtt az átlagkereset, a költségvetési szervezeteknél 4,3 százalékkal jelenleg 812 eurós a munkabér. Rosszabbul jártak a kisvállalkozások alkalmazottai, hiszen 686 euró lett az átlagkeresetük 2,7 százalékos csökkenést követően.
Ami a Pozsonyi kerületben dolgozókat illeti, ők örülhettek leginkább, ugyanis az egész gazdaságban nem mutatott akkora növekedést az átlag bér, mint náluk. Jelenleg átlagosan 1098 eurót vihetnek haza az itt dolgozók.
A többi kerületben már nem ilyen jó a helyzet. Legalacsonyabb, 605 eurós átlagbérre az Eperjesi kerületben dolgozók számíthatnak, míg a Trencséni kerületben is csak 744 euró az átlagbér, igaz, országszerte nőtt a kerületekben mért átlagkereset. A legnagyobb növekedést a Pozsonyi kerület érte el, évközi mértékben 6,6 százalékkal.